Terry Pratchett

Sir **Terry Pratchett** (celým menom **Terence David John Pratchett**) (* 28. apríl 1948 – † 12. marec 2015) bol anglický autor fantasy literatúry.

## Životopis
Pratchett sa narodil v Beaconsfielde v anglickom grófstve Bucks Davidovi a Eileen Pratchettovcom. Svoje vzdelanie pripisuje High Wycombe Technical High School a Beaconsfieldskej verejnej knižnici.

Prvým vydaným dielom bola krátka poviedka *The Hades Business* (*[[Hádés|Hádova]] práca*), uverejnená v jeho školskom časopise keď mal trinásť rokov a potom, v roku  1963, zase v časopise *[[Science Fantasy (magazine)|Science Fantasy]]*, za čo dostal 14 libier. Druhá uverejnená práca sa nazývala *Night Dweller* (*Nočný tvor*) a objavila sa v 156. čísle časopisu *[[New Worlds]]* v novembri 1965.

Po odchode zo školy v roku 1965 získal prácu v miestnych novinách *Bucks Free Press* a neskôr pôsobil v niekoľko ďalších regionálnych novinách v juhozápadnom Anglicku vrátane *Western Daily Press* a *Bath Chronicle*.

V tomto novinárskom období bol vyslaný urobiť interview s Petrom Bander van Durenom, jedným z riaditeľov malého vydavateľstva, kde práve vychádzala nová kniha. Počas rozhovoru sa zmienil, že sám napísal knihu *The Carpet People*. Táto nakoniec vyšla v roku 1971 a slávnostne bola  predstavená v oddelení kobercov obchodného domu Heal's na Tottenham Court Road v Londýne.

V roku 1980 sa Pratchett stal tlačovým hovorcom elektrárenskej spoločnosti Central Electricity Generating Board, kde v jeho pôsobnosti bolo niekoľko jadrových elektrárni. Neskôr vtipkoval o tom, že predviedol svoj zmysel pre dokonalé načasovanie, pretože zmena zamestnania nasledovala skoro po jadrovej katastrofe v Three Mile Island v Pensylvánii v USA.

Prácu pre CEGB nechal v roku 1987, keď začal zarábať viac peňazí príležitostným písaním. To mu umožnilo zvýšiť tempo a v súčasnosti väčšinou napíše dve knihy ročne. 

Od roku 1998 je držiteľom rádu za zásluhy o Britské kráľovstvo za službu literatúre. So sebe vlastnou iróniou to komentoval vyhlásením v zmysle „mám podozrenie, že 'službu literatúre' preukážem, keď sa zdržím ďalších pokusov nejakú napísať“. V roku 1999 mu bol udelený čestný doktorát literatúry na univerzite vo Warwicku.

Jeho dcéra Rhianna Pratchettová (narodená 1976) je autorkou fantasy a novinárkou. 

Ako svoje záľuby Pratchett uvádza „písanie, prechádzky, počítače, život“. Je dobre známy aj zvláštnou záľubou v pokrývkach hlavy, čo vidieť na zadných stranách obálok originálnych vydaní väčšiny jeho kníh.

31. decembra 2008 mu kráľovná Alžbeta II. udelila za zásluhy v literatúre Rad britského impéria.

## Dielo

* *Koberčania* – 1971, v origináli *The Carpet People*, základ príbehov o nomoch
* *Knihy nómov* – v origináli *The Nome Trilogy*, alebo *The Bromeliad Trilogy* (v USA)
** *Koniec sveta v hypermarkete* – v origináli *Truckers*
** *Do boja s človekom* – v origináli *Diggers*
** *Hor sa k nebesám* – v origináli *Wings*

* *Odvrátená strana slnka* – 1976, v origináli *The Dark Side of the Sun* (sci-fi)

* *Strata* – 1981, sci-fi, v ktorom sa po prvýkrát objavuje motív plochej zeme (ešte trocha odlišnej od neskôr napísanej Plochozeme)

* Séria diel „Úžasná Plochozem“, od roku 1983, v origináli *Discworld*

* *Dobré znamenia* – v origináli *Good Omens* spolu s N. Gaimanom, humorne poňatý príbeh o zrodení Antikrista.

* Séria príbehov Johnyho Maxwella, ktorý vidí mŕtvych, mimozemšťanov a množstvo ďalších divných vecí:
** *Johny, iba ty môžeš zachrániť ľudstvo* – v origináli *Johny only You can save Mankind*, Sci-fi o tom, čo sa stane, keď sa z počítačovej hry stane skutočnosť a hráči zistia, že vo virtuálnej prestrelke zabíjajú živé bytosti.
** Johny a mŕtvi – v origináli Johny and the Dead
** *Johny a bomba* – v origináli *Johnny and the Bomb*

* *Nefalšovaná mačka* – humorný úvod do mačacej povahy

## Referencie

## Iné projekty

## Externé odkazy
*  Domáca stránka autora

Kategória:Spisovatelia fantasy
Kategória:Anglickí spisovatelia
Kategória:Anglickí novinári